ועדת המשנה לספורט, כנסת 16, פרוטוקול מספר 4, 2003-08-19 13:30

גלעד ארדן: אני מתכבד לפתוח את ישיבת הוועדה.

גלעד ארדן: שרת החינוך, התרבות והספורט תצטרף אלינו בהמשך.

גלעד ארדן: גם מנכ"לית המשרד תגיע רק בשעה 14:00 כי היא נמצאת כעת בדיון בבנייני האומה עם מפכ"ל המשטרה.

שוקי דקל: אבל אני פה, אני ראש מינהל הספורט וסמנכ"ל במשרד החינוך, התרבות והספורט.

גלעד ארדן: לכבוד הוא לנו שאתה פה, ועוד יותר טוב שכל הצוות יהיה.

גלעד ארדן: בכל אופן, נתחיל בינתיים.

גלעד ארדן: חברות וחברים, אני רוצה להגיד בקצרה למה החלטתי לכנס את הוועדה.

גלעד ארדן: ענף הכדורגל בשנים האחרונות ובכלל הגיע, בעיני לפחות, למעמד של ספורט לאומי.

גלעד ארדן: מאות אלפי אוהדים רואים בענף הזה מקור לגאווה ולהזדהות עם הקבוצות שלהם, גם ברמה המקומית וגם ברמה הלאומית.

גלעד ארדן: אני באופן אישי רואה בספורט הזה ענף בעל חשיבות חינוכית לילדים ולנוער.

גלעד ארדן: הוא מרחיק ילדים ונערים מהרחוב, הוא נותן להם מסגרת חברתית, מחנך להגינות, מחנך לתחרותיות.

גלעד ארדן: ענף הכדורגל לדעתי הוא לא ענף פרטי של אף אדם, הוא ענף ששייך לכל הציבור במדינת ישראל.

גלעד ארדן: לכן כשהכנסת רואה בעיות קשות שצצות בענף הזה היא כמובן לא יכולה להישאר אדישה והיא צריכה לוודא שכל הדברים שאפשר לעשות נעשים.

גלעד ארדן: במסגרת הזאת צריך לציין לשבח גם את הוועדה בראשות חבר הכנסת אבשלום וילן שפועלת מזה זמן רב בעקבות תופעות האלימות החמורות שהתגלו, ובאמת פועלת בצורה רצינית מאוד כדי לשפר ולטפל בכל תופעת האלימות בכדורגל הישראלי.

גלעד ארדן: הכדורגל בישראל בשנים האחרונות, לטעמי האישי לפחות, הגיע למצב רע מאוד.

גלעד ארדן: נבחרת ישראל לא מצליחה להגיע להישגים משמעותיים בזירה הבין-לאומית, פרשיות לא נעימות מתגלות חדשות לבקרים, ורק בימים האחרונים קיבלה ההתאחדות לכדורגל החלטה על דחיית פתיחת הליגה לכדורגל, דבר שכמובן פוגע קשה הן בהכנסות של הענף כולו, כתוצאה מהפגיעה בספורטוטו, והן בהכנות של נבחרת ישראל לקראת התחרויות הבין-לאומיות הצפויות לה.

גלעד ארדן: כולנו גם רואים את הליך הבחירה של יושב-ראש ההתאחדות החדש שלמעשה תקוע ומעורר רגשות מאוד לא נעימים אצל כל מי שעוקב אחריו.

גלעד ארדן: לאור כל המצב הזה שהכדורגל הישראלי הגיע אליו אני קיימתי התייעצויות עם שרת החינוך, התרבות והספורט, הגברת לימור לבנת, עם יושב-ראש הוועדה, חבר הכנסת שלגי ועם מנכ"ל משרד ראש הממשלה, מר אביגדור יצחקי.

גלעד ארדן: הגענו למסקנה שזה הזמן הנכון לבחון ברצינות את שינוי מבנה ענף הכדורגל בצורה אמיתית, וכמובן גם לאור המסקנות שהוצגו על-ידי הוועדה בראשות כבוד השופט סטרשנוב, ועדת הבירור לבדיקת מצב ענף הכדורגל.

גלעד ארדן: ראוי להזכיר שהוועדה הזאת הוקמה כיוזמה של השר הקודם, חבר הכנסת מתן וילנאי, אבל לנו אין שום חשק לעסוק בהקמה של ועדות על ועדות.

גלעד ארדן: עיינו במסקנות הוועדה וראינו שנעשתה עבודה רצינית ומשמעותית.

גלעד ארדן: אני רוצה לנצל את ההזדמנות ולברך את חברי הוועדה, גם על הזמן שהם השקיעו וגם על הדוח הרציני שהוציאו מתחת לידם.

גלעד ארדן: הזמנתי את חברי הוועדה כדי שיציגו לכנסת את מסקנות הוועדה וכדי שחברי הוועדה יוכלו להתרשם ולבחון האם אנחנו רוצים לנסות ליישם את מסקנות הוועדה בחקיקה או שמא נמשיך להמתין להתאחדות לכדורגל, עד בוש או עד פחות מזה, כדי שהם יישמו את זה על-ידי שינויי תקנון, שעדיין לא קרו מאז נובמבר 2002, היום בו הוצגו מסקנות הוועדה.

גלעד ארדן: ברשותכם אני אתן קודם כול ליושב-ראש ועדת הבירור, השופט סטרשנוב, להציג את המסקנות, אחר-כך חברי הוועדה יתייחסו, הניצב בדימוס אריה עמית ומר יהודה שהרבני, ולאחר מכן נפתח את הדיון.

גלעד ארדן: בבקשה כבוד השופט.

אמנון סטרשנוב: תודה רבה.

אמנון סטרשנוב: בנוסף לשני חברי הוועדה אני רוצה להציג גם את המרכז והיועץ המשפטי של הוועדה, עו"ד יובל הורן, ואת מר עודד הכט שהיה מתאם פעולות הוועדה מטעם משרד הספורט.

אמנון סטרשנוב: כפי שאמרת, ולא נותר לי אלא באמת להסכים למרבית הדברים שאמרת, הוועדה בדקה וחקרה ושאלה במשך שישה חודשים תמימים והגישה דוח מפורט, שבעצם מדבר בעד עצמו.

אמנון סטרשנוב: כפי שציינת, הוועדה התמנתה על-ידי שר הספורט דאז, חבר הכנסת מתן וילנאי.

אמנון סטרשנוב: דוח הוועדה הוגש לראש הממשלה אישית בתוקף תפקידו כמחזיק תיק הספורט, ועכשיו הגלגל עבר לידי שרת החינוך, התרבות והספורט בתקווה שלא יגלגלו אותו עוד הלאה לשר הבא.

אמנון סטרשנוב: זה בסך הכול מלמד שהדוח על הספורט והכדורגל חוצה גוונים פוליטיים והוא ישים ומקובל על הכול.

אמנון סטרשנוב: כל מי שנפגשנו איתו עד עכשיו, כולל מנכ"ל משרד ראש הממשלה ומנכ"לית משרד החינוך, התרבות והספורט והשרה, ראה את הדוח בחיוב.

אמנון סטרשנוב: אני מברך בהחלט גם על ההזדמנות שניתנה לנו להופיע כאן בפני הוועדה ולמסור לה תקציר של ההמלצות.

אמנון סטרשנוב: ההמלצות מפורטות וכתובות עלי ספר ואתם קיבלתם סיכום קצר.

אמנון סטרשנוב: הדוח מתייחס למבנה הכדורגל בישראל והניהול שלו.

אמנון סטרשנוב: אין בו כמעט המלצות מקצועיות, אלא בשוליים ואין בו התייחסות לטיב הכדורגל ולרמתו.

אמנון סטרשנוב: מי שמשלה את עצמו שגם אם יאמצו 90% או 100% מההמלצות של הוועדה אנחנו נתחיל לנצח את צרפת ואנגליה, סלובניה וקפריסין – יש לי ספקות בעניין הזה.

אמנון סטרשנוב: אבל הוועדה חושבת שהדברים צריכים להתחיל בניהול נכון.

אמנון סטרשנוב: אי אפשר לנהל היום את ענף הכדורגל כמו שניהלו אותו לפני 50-60 שנים, או 30-40 שנים.

אמנון סטרשנוב: אנחנו בגילנו המתקדם זוכרים עוד שבהרכב נבחרת ישראל היו 5 מהפועל, 5 ממכבי ואחד מביתר.

אמנון סטרשנוב: אם אתם זוכרים, היה גם מרכיב לנבחרת ישראל.

אמנון סטרשנוב: את ההרכב לא קבע המאמן אלא מר שמואל סוחר הרכיב את הנבחרת.

איתן כבל: ועדה מסדרת.

אמנון סטרשנוב: אני חושש מאוד שלמרות המלצות הוועדה – וזאת אחת ההמלצות הקרדינליות שמופיעה בהתחלה –על מרכזי הספורט, היום בכל הכבוד הפועל, מכבי וביתר – זה חשוב אולי מבחינה פוליטית או מבחינת כדורגל חובבני בעיר כזאת או אחרת אבל אין לזה שום דבר ועניין עם כדורגל מקצועני שצריך להיות מנוהל על-ידי אנשי מקצוע.

אמנון סטרשנוב: אני לא ארבה לצטט אבל הופיעו בפנינו עדים מכל שכבות הכדורגל הישראלי.

אמנון סטרשנוב: עדות אחת אמרה: "אין להם למרכזים שום תפקיד.

אמנון סטרשנוב: הם צריכים להיות מנותקים מכל הספורט התחרותי".

אמנון סטרשנוב: עדות שנייה: "ההסתדרות – חלק מהרעה החולה של הכדורגל הישראלי".

אמנון סטרשנוב: יושב-ראש ההתאחדות לכדורגל אמר: "הפוליטיקה תצא מהכלכלה, זה בדיוק הדיעה השלי, נלחמתי שנים.

אמנון סטרשנוב: אין התערבות כלשהי של המרכזים בהתאחדות לכדורגל, באופן מעשי אין להם מה להגיד בהתאחדות לכדורגל".

אמנון סטרשנוב: על זה אני הייתי מוסיף סימן שאלה לאור מה שקורה בתקופה האחרונה.

אמנון סטרשנוב: וציטוט אחרון שאני רוצה להביא בפניכם: "אי-שם מתחת לסף ההכרה מקננת עדיין ההשקפה כי נאמנות למרכז עולה בחשיבותה על הנאמנות לעקרונות הספורטיביים.

אמנון סטרשנוב: כללית התרשמנו מהופעות עסקניו הבכירים של הספורט, בעיקר אלה המכהנים בתפקידיהם שנים רבות, כי חושיהם הציבוריים כהו ורגישותם לטוהר הספורט פגומה".

אמנון סטרשנוב: את זה לא אנחנו כתבנו.

אמנון סטרשנוב: את הציטוט האחרון כתבה לפני שלושים שנים, ב-1971, ועדת עציוני.

אמנון סטרשנוב: כבר אז כנראה היא ראתה את הנולד.

אמנון סטרשנוב: אנחנו המלצנו המלצה חד-משמעית שהמרכזים ינותקו מהכדורגל ולא יזכו לאותו תקצוב.

אמנון סטרשנוב: אני לא יודע מאיזה תקצוב הם חיים אבל לפי חוק הספורט הם מקבלים תקציב מסוים.

אמנון סטרשנוב: המלצנו גם שהבחירות ייעשו על-ידי אנשים שעוסקים בכדורגל, על-ידי נציגי הקבוצות עצמן ולא על-ידי ועדה מסדרת.

אמנון סטרשנוב: ההמלצה הזאת היתה אמורה ויכולה להתממש באופן מצוין כי כרגע התפטר יושב-ראש ההתאחדות לכדורגל ואנחנו עומדים סמוך לתום שנה מאז נמסר הדוח.

אמנון סטרשנוב: זאת הזדמנות ברורה ונוחה לבחור יושב-ראש חדש.

אמנון סטרשנוב: הוועדה כותבת: "תפקידו החשוב והמרכזי של יושב-ראש הנהלת ההתאחדות לכדורגל מחייב בדיקה קפדנית ויסודית של תכונות המועמדים לתפקיד זה, ודרך בחירה שונה מכפי שהיתה נהוגה עד כה: להלכה – בחירה על-ידי ההנהלה על-פי התקנון, למעשה – מינוי על-ידי מרכזי הספורט, לעתים בדרך של רוטציה בין נציגי המרכזים השונים.

אמנון סטרשנוב: " הדוח הזה נכתב לפני מה שאנו עדים לו לאחרונה, שבסך הכול מאמת את הקביעה שלנו.

אמנון סטרשנוב: לא ניתנה לנו הנבואה וגם לא החוכמה הגדולה אבל זה כנראה כך.

אמנון סטרשנוב: אחד מראשי מרכז הפועל אמר לנו על הבחירות: "גברי לוי לא יהיה מעבר ל-8 שנים כי לאחר מכן הוא מתחלף עם בריקמן" – בריקמן הוא יושב-ראש מכבי – "בהתאם למערכת הכוחות וההסדר ביניהם.

אמנון סטרשנוב: " אז כרגע זה כנראה לא בריקמן, עכשיו זה איצ'ה, ואם זה לא איצ'ה אז יהיה מישהו אחר שהיה יושב-ראש ועד עובדי בנק דיסקונט, שגם זה כנראה כישורים מתאימים כדי להיות יושב-ראש ההתאחדות לכדורגל.

איתן כבל: יש להם ליגה למקומות עבודה.

אמנון סטרשנוב: בקיצור, עולם כמנהגו נוהג.

אמנון סטרשנוב: מבלי לפגוע במנוח אוברקוביץ, לפחות היה לו איזה רעיון להביא אישיות מבחוץ, כנראה את מר שבס.

אמנון סטרשנוב: בהתאם להמלצות הוועדה בהחלט מן הראוי ורצוי להביא אישיות ציבורית מתאימה וראויה לתפקיד הזה.

אבשלום וילן: עוד לא ברור אם מר שבס הוא אישיות ציבורית ראויה.

אמנון סטרשנוב: בהנחה שהוא לא יסתבך הלאה.

אמנון סטרשנוב: זאת דוגמה אחת שבה חייבים לדעתי ליישם את המלצות הוועדה.

אמנון סטרשנוב: אם אתה שואל אותי מתי – יש עוד 3 חודשים עד נובמבר, שאז תמלא שנה להגשת הדוח לראש הממשלה וזה הזמן שאנחנו נקבנו, אם כי התפנה כרגע המקום ומן הראוי היה לעשות את זה מייד.

איתן כבל: כנראה עוד לא הספיקו ללמוד את הדוח ...

אמנון סטרשנוב: נושא נוסף, ששוב אני לא רוצה להגיד שחזינו את הנולד אבל כך זה היה, אנחנו ציינו את הנושא של חובת המכרזים.

אמנון סטרשנוב: ההתאחדות לכדורגל בעיקרון אמרה שהיא מאמצת את מרבית המלצות הוועדה, ועל זה אולי אחר-כך יגיד לכם כמה מילים משרד הספורט, אבל הייתי אומר שהם מאמצים את זה בעצלתיים.

גלעד ארדן: אם הם היו מיישמים את המלצות ועדת סטרשנוב אז אולי זכויות השידור היו נמכרות בדרך ראויה ולא היתה מתעוררת כל הבעיה הזאת, לא היו מחכים עד להחלטות בית-המשפט המחוזי.

אמנון סטרשנוב: זאת בדיוק הדוגמה שאני רוצה להגיע אליה עכשיו.

אמנון סטרשנוב: אנחנו המלצנו אז חד-משמעית לקיים את חובת המכרזים, כמו שנהוג על-פי החוק בכל דבר מעל 100,000 שקל – או אפשר במקרים מסוימים גם לעשות חריגים – אבל בוודאי כשמדובר במיליונים רבים.

אמנון סטרשנוב: חובת מכרזים זה דבר אלמנטרי אך זה לא נעשה.

אמנון סטרשנוב: אנחנו כתבנו בדוח: "דוגמה נוספת ומדאיגה לא פחות לאי עריכתו של מכרז היתה התנהלותה של ההתאחדות בפרשת מכירת הזכויות של משחקי הכדורגל שעה שמדובר בסכומי כסף גדולים בהיקפם פי כמה.

אמנון סטרשנוב: המשא ומתן בין ההתאחדות עצמה לבין רשתות הטלוויזיה נערך בעיקרו על-ידי אדם אחד, יושב-ראש ההתאחדות, באמצעות חברת צ'רלטון ולא היה מנוס מדחיית פתיחת עונת הכדורגל עד לפתרון הסוגייה.

אמנון סטרשנוב: " מה שהיה בזמנו הוא שיהיה.

אמנון סטרשנוב: ההמלצה שלנו היתה בפירוש לערוך מכרז ראוי למכירת זכויות השידור של משחקי הכדורגל.

אמנון סטרשנוב: בצדק העיר היושב-ראש, אם היו מיישמים את זה בזמן לא היינו עומדים עוד פעם באותו מצב.

אמנון סטרשנוב: בעצם אנחנו חוזרים לאותו מקום, רק חסר שעוד ימנו ועדת חקירה או ועדת בדיקה נוספת כי עולם כמנהגו נוהג.

אמנון סטרשנוב: ההמלצות של הוועדה מתייחסות גם לתחום הכלכלי.

אמנון סטרשנוב: ההתאחדות לכדורגל היא היום עסק כלכלי עצום.

אמנון סטרשנוב: יש זכויות שידור ויש כספים ויש חוץ-לארץ ומיליוני שקלים.

אמנון סטרשנוב: עם כל הכבוד, יש המלצה להקמת חברה כלכלית.

אמנון סטרשנוב: אגב, ההמלצה הזאת היתה מקובלת על ההתאחדות ואף הוצעה על-ידה בשלב מסוים.

אמנון סטרשנוב: אני מדבר על חברה כלכלית של ההתאחדות ולא על חברה כלכלית של הקבוצות הגדולות כפי שרוצים להקים.

אמנון סטרשנוב: זאת המלצה רבת-חשיבות; יש המלצה לעניין הגבלת מספר השחקנים הזרים בקבוצה; יש המלצה לעניין מיסוי; הומלץ על הקמת חברות, שהקבוצות תאוגדנה כחברות ולא תהיינה עמותות.

אמנון סטרשנוב: אלה לא מעט המלצות שבעינינו חיוניות וחשובות מאוד.

אמנון סטרשנוב: יש גם המלצות לגבי איגוד השופטים ולגבי המבנה של ההתאחדות לכדורגל, לתת ייצוג גם לכדורגל החובבני וגם לכדורגל המקצועני.

אמנון סטרשנוב: אני חוזר ואומר שהנקודה המרכזית היא הניהול.

אמנון סטרשנוב: ניהול נכון וראוי של ההתאחדות יכול להביא לשינוי.

אמנון סטרשנוב: אני לא אומר שזה יביא לתוצאות מרחיקות-לכת ולנצחונות מפוארים אבל זה תחילת הדרך.

אמנון סטרשנוב: כאשר אני קורא היום בעיתון עוד פעם שבהתאחדות לכדורגל עסקן מביא עסקן – אני מוכרח לומר שאני מתנחם בזה שדוח הוועדה לא העלה אבק על המדף, כי מדי 2-3 חודשים קוראים לי להציג אותו בפני גורם אחר, זה לפחות סימן טוב שהדוח חי ונושם, ואני חושב שהוא גם מעורר תגובות ולא התעלמו ממנו, כולל לא ההתאחדות לכדורגל.

גלעד ארדן: קודם כול, לא עבר זמן כה רב מאז הגשתו ובינתיים היו בחירות, וחוץ מזה גם בדוח שלכם נתתם להתאחדות לכדורגל שנה ליישם את ההמלצות.

גלעד ארדן: עוד מעט עוברת השנה ואנחנו נערכים לקראת תום השנה.

גלעד ארדן: מבחינת המחוקק והרשות המבצעת לא המתנו שנייה.

יהודה שהרבני: ההסכמה תהיה שהאבק לא עולה על זה, מעבר לזה אני לא יודע אם יש הסכמות.

אמנון סטרשנוב: בזה אני מוצא נקודה חיובית.

אמנון סטרשנוב: המלצה חשובה מאוד של הוועדה, שבעצם התקבלה על-ידי ההתאחדות לכדורגל אם כי לא יושמה בפועל, וזה בעקבות לחץ של שרת החינוך בזמנו, היא על הצבעה בלי יפויי-כוח.

אמנון סטרשנוב: רבותי, מה ששמענו בוועדה היה מדהים.

אמנון סטרשנוב: יש היום 460-500 קבוצות המאוגדות בהתאחדות לכדורגל.

אמנון סטרשנוב: מי שבוחר בבחירות הרציניות אחת לשנה זה בערך 60-70 איש שמביאים איתם יפויי-כוח.

אמנון סטרשנוב: אדם אחד מביא יפוי-כוח מ-15 קבוצות.

אמנון סטרשנוב: למה?

אמנון סטרשנוב: כי במרכז הפועל הוא מקבל את ההקצבה, במרכז מכבי הוא מקבל את ההקצבה ומקבל יפויי-כוח.

אמנון סטרשנוב: התוצאה היא שהקבוצות עצמן לא בוחרות ושוב אנחנו חוזרים לשיטת העסקנות.

אמנון סטרשנוב: בזמנו שרת החינוך אמרה למר גברי לוי שעל ההתאחדות לאמץ את מה שכתוב לגבי הבחירות, והוא קיבל את זה.

אמנון סטרשנוב: אני מוכרח לומר לזכותו שהוא הצליח להעביר את זה באחת הישיבות אם כי זה עדיין לא בא לידי ביטוי בתקנון, וזה צריך לבוא לידי ביטוי בתקנון.

אמנון סטרשנוב: זה באמת על קצה המזלג.

אמנון סטרשנוב: אם יהיו לכם עוד שאלות, אחרי שחברי הוועדה שלי אולי ירצו להוסיף דבר מה, אני אשמח לענות.

אמנון סטרשנוב: העיר בצדק היושב-ראש שיש עוד 3 חודשים אבל ממה שנעשה ב-9 החודשים האחרונים הרשו לי להיות קצת סקפטי לגבי מה שייעשה בשלושה החודשים הבאים.

אמנון סטרשנוב: רוב ההמלצות שלנו ניתנות לביצוע על-ידי תיקון של תקנון ההתאחדות לכדורגל, על-ידי כינוס האסיפה הכללית, על-ידי הכנה מתאימה של היועץ המשפטי והבאה לאישור ההתאחדות לכדורגל.

אמנון סטרשנוב: אם זה לא יילך – ואת זה כתבנו בסעיף 46 בדוח – "הוועדה חוזרת ומדגישה את עמדתה כי אם לא ניתן יהיה לממש וליישם את המלצותיה בדרך של עריכת שינוי ותיקונים בתקנון ההתאחדות והבאתם לאישור רשם העמותות, ניתן יהיה לשקול שינוי המצב בדרך של חקיקה מתאימה.

אמנון סטרשנוב: לדוגמה, על-ידי הפיכת ההתאחדות לכדורגל לרשות על-פי דין, תוך שמירה על העצמאות המחויבת על-פי תקנוני ההתאחדות הבין-לאומית וההתאחדות האירופאית, כפי שנהוג במדינות אחרות.

אמנון סטרשנוב: " אגב, הערה בסוגריים, אנשי ההתאחדות יבואו – והצעתי ליושב-ראש להזמין אותם לישיבה בנפרד מאיתנו – והם יגידו לכם: אל תגעו בנו, אנחנו גוף לא סטטוטורי, אנחנו עצמאים, אם אתם תיתנו לנו הוראה כזאת או אחרת, יזרקו אותנו מאופ"א או מפיפ"א.

איתן כבל: והם יגידו שהם יישמו את רוב ההמלצות.

אמנון סטרשנוב: זה לא צריך להלך עליכם אימים.

אמנון סטרשנוב: אנחנו שמענו גם את מר יעקב אראל שאמר שאסור להכניס פוליטיקה.

אמנון סטרשנוב: מה כאן פוליטי?

אמנון סטרשנוב: אתם לא תקבעו ששרת החינוך תמנה את חברי ההתאחדות לכדורגל אבל ייקבע בחוק מתווה כזה או אחר.

אמנון סטרשנוב: לסיכום, אני ממליץ לוועדה לקראת הבאות לקרוא להתאחדות לכדורגל לתת לכם הסברים, גם להתאחדות לכדורגל וגם למרכזי הספורט, מה נעשה בעקבות ההמלצות.

אמנון סטרשנוב: אם זה לא ילך על-ידי שינוי התקנון, הייתי מציע לשקול את הכנת "חוק ההתאחדות לכדורגל (מבנים וסמכויות)" ולהביא אותו לאישור הכנסת.

אמנון סטרשנוב: מאחר ואמרתי כבר בהתחלה שאני חושב שההמלצות של הוועדה והנושא עצמו חורג מעבר לגווני הקשת הפוליטיים וחוצה מפלגות, ואנשים רואים פה באמת את טובת העניין, אני מאמין שזה יילך.

אמנון סטרשנוב: אני מאמין שלהתאחדות לכדורגל יש רצון כן לעשות משהו.

אמנון סטרשנוב: היום אולי זה כבר לא כל-כך מעניין את מר גברי לוי וצריך לחכות ליושב-ראש החדש, יהיה מי שיהיה.

איתן כבל: זה מעניין אותו לקראת התפקיד הבא שלו בהתאחדות לכדורגל.

אמנון סטרשנוב: כן, אבל הוא לא מקבל אותו כל-כך מהר כי לפי ההמלצות הוא צריך לעבור גם מכרז.

אמנון סטרשנוב: אני את שלי סיימתי לעת עתה.

אמנון סטרשנוב: אולי מישהו מחברי הוועדה רוצה להגיד דבר מה.

אריה עמית: אני רוצה להגיד שבימים כאלה כשגם שלטון החוק וגם האתיקה מרגישים די לא בנוח במדינה, כל תחום שבו אתם תצליחו ללכת קדימה ולו צעד אחד ולעשות טיפה סדר, במקרה שלנו זה ההתאחדות לכדורגל, אל"ף נברך, ובי"ת כל מה שתצטרכו, כל סיוע וכל הסבר וכל ירידה לפרטים – כמה שתרצו תקבלו.

אבשלום וילן: אל דאגה, אנחנו לא נרים טלפונים.

יהודה שהרבני: אני אשתדל לקצר כי השופט אמנון סטרשנוב נתן סקירה מקיפה.

יהודה שהרבני: עד היום היו הרבה ועדות שדנו בספורט בכלל ובכדורגל בפרט ולא יצא מהן הרבה.

יהודה שהרבני: אולי כדי לדרבן אתכם אגיד שאני חושש שגם הוועדה הזאת תהיה עוד ועדה.

יהודה שהרבני: לפחות הספר שלנו דק, הוא לא תופס הרבה מקום.

יהודה שהרבני: אני מקווה שאני אתבדה.

יהודה שהרבני: במכלול ההמלצות שמר אמנון סטרשנוב דיבר עליהן, אני רוצה להתמקד רק בהמלצה אחת, שאם אותה תצליחו להעביר אז אני אגיד: עשינו את העבודה שלנו.

יהודה שהרבני: כוונתי להמלצה שאני מבין ששרת החינוך, התרבות והספורט התחילה לטפל בה, הנושא של הצבעה ללא יפויי-כוח.

יהודה שהרבני: אם נצליח להגיע למצב שאנשים טובים ייבחרו למערכת שמנהלת את הכדורגל, ללא יפויי-כוח, לדעתי כל השאר ישתפר: הנושא הכספי, הרמה, ההגינות, הנבחרת.

יהודה שהרבני: אם את ההמלצה הזאת אפשר יהיה להעביר, אני חושב שזה יהיה מצוין.

יהודה שהרבני: קשה לי להאמין שמישהו בהתאחדות לכדורגל יושיט את הראש שלו ויגיד: קחו את הסכין ותחתכו.

יהודה שהרבני: לכן לפי דעתי במוקדם או במאוחר יצטרכו להגיע לשינויי חקיקה, אם הממשלה לא תתחלף בינתיים.

יהודה שהרבני: אם הכדורגל, כמו שאמרת, הוא ספורט לאומי יצטרכו לשים מישהו שיעשה מעקב אחר העניין.

יהודה שהרבני: לסיום, הייתי רוצה להגיד מילה אחת על מר גברי לוי כי איכשהו השם שלו כל פעם נכנס בהקשר לא טוב.

יהודה שהרבני: אני חושב דווקא שמר גברי לוי הוא האדם הנכון במקום הנכון.

יהודה שהרבני: מרגע שהוא נכנס לכדורגל, בצורה כוחנית מאוד ובוטה מאוד, הוא הצליח להזיז דברים בכדורגל.

יהודה שהרבני: אבל הייתי רוצה לראות את מר גברי לוי, או מישהו כמו מר גברי לוי, נבחר כמו שצריך ואז אני חושב שהיינו מתרכזים בעניין עצמו ולא באיש כפי שאנחנו עושים היום.

גלעד ארדן: תמיד מדברים על מר גברי לוי בהקשר לסכומי הכסף הגדולים שזרמו לכדורגל.

גלעד ארדן: האם אתם התרשמתם כוועדה שהסכומים האלה הלכו לפיתוח של קבוצות חדשות בפריפריה, לאפשר ליותר בני נוער וצעירים להתגלות, או שזה הלך בעיקר להעלאת רמת השכר בקבוצות הגדולות?

גלעד ארדן: השאלה מה הועילה האינטנסיביות והכוחניות שלו, סכומי הכסף הגדולים שהוא הביא והפעולות שלו.

גלעד ארדן: מה התוצאות שאתם ראיתם בשנים האחרונות בכדורגל הישראלי?

יהודה שהרבני: אני יכול להשיב בשם עצמי.

יהודה שהרבני: קודם כול, הוא הביא יותר כסף.

יהודה שהרבני: זה בוודאי לא דבר שלילי, אני מקווה שנסכים לפחות על זה.

גלעד ארדן: אם זה מביא 5 שחקנים זרים אז אני לא יודע במה זה מועיל.

יהודה שהרבני: הוא הביא יותר כסף.

יהודה שהרבני: מה עושים בכסף הזה – זה תלוי אֵילו אנשים מנהלים.

יהודה שהרבני: האם מתמקדים בנוער?

יהודה שהרבני: האם יש אנשים נכונים שמסתכלים הסתכלות מערכתית על העניין?

יהודה שהרבני: אני חושב שלא.

יהודה שהרבני: הכסף שהוא הביא העלה בכמה רמות את הנושא הזה.

יהודה שהרבני: בסך הכול אני לא יודע אם היתה מכך תועלת או לא כי אני חושב שמהר מאוד הקבוצות התאימו את עצמן לרמות הגבוהות של הכסף.

יהודה שהרבני: אני לא חושב שהן שמרו משהו ברזרבה אלא התחילו לעבוד לפי רמות השכר החדשות.

יהודה שהרבני: עכשיו כשהסכומים הצטמצמו אז ---

גלעד ארדן: אתם כתבתם בדוח שיחסית לכמה שכדורגל מכניס הכדורגלן הישראלי מרוויח פה בין הרמות הגבוהות בעולם.

איתן כבל: אותי לימדו שלא מקבלים צל"ש על מה שהיית אמור לעשות, זאת נקודת המוצא.

איתן כבל: אם העבר היה כל-כך לא מרשים מבחינתנו, ובא יושב-ראש – ואני מפרגן לו בקטע הזה, הוא עשה את העבודה, אבל בואו לא נגזים, הרי זה מה שמצפים מאדם לעשות.

איתן כבל: לכן כפי שאמרתי, אף אחד לא מקבל צל"ש על מה שהוא צריך לעשות.

איתן כבל: מר יהודה שהרבני, אני אומר לך ככדורגלן בעבר, מהמובילים בישראל, כאשר קוראים את כותרות העיתונים על הישגי נבחרת ישראל הנוכחית, זה נראה כאילו אנחנו נמצאים אי-שם עם המאמן גיולה מנדי.

איתן כבל: אני לא יודע אם אז לא היו לנו הישגים טובים יותר, בוודאי אם בודקים את ההשקעה מול ההישגים.

איתן כבל: אני מה"מטורפים" שהולכים לכל משחק ואני מתייחס לעניין הזה לא רק מנקודת מבט כפרלמנטר, אני גם זה ששם את הכסף.

איתן כבל: כאשר אני מגיע לאיצטדיון רמת-גן ואין לי, במחילה מכבודכם, שירותים ללכת אליהם, באיצטדיון הלאומי של מדינת ישראל, והסיפורים של "אכלו לי, שתו לי" חוזרים על עצמם שנה אחר שנה – מנקודת הראות שלי כאוהד אני חושב שאסור לתת הנחות.

איתן כבל: כל הזמן אנחנו נותנים הנחות לעסקני הספורט, ובעיקר לעסקני הכדורגל.

איתן כבל: לדעתי אנחנו נמצאים ברגרסיה.

איתן כבל: לפעמים כשאני רואה כדורגל ישראלי ואחר-כך בערוץ 5 רואה כדורגל מאירופה, נדמה לי שעברתי מהילוך אטי להילוך רגיל.

איתן כבל: אז זה שמקבלים הרבה כסף זה יפה אבל אותי מעניין מה הגורם שיעלה את רמת הכדורגל בישראל.

איתן כבל: אני מתחבר כאן למה שהשופט סטרשנוב אמר:

איתן כבל: זה לא שמחר יתגלה בניון חדש אבל אנחנו יוצאים מנקודת הנחה שנקודת ההתחלה צריכה להשתנות והניהול וההתייחסות צריכים להשתנות, ולא שכל מי שבדין אמור לעשות את עבודתו יקבל בונוס על מה שהוא היה אמור לעשות.

יהודה שהרבני: את הנושא של הנבחרת הייתי רוצה שנזיז הצידה כי לדעתי הרמה של הנבחרת לא נקבעת על-פי הניהול אלא זה יותר עניין של גילאים, כמו שהיתה פעם קבוצת גיל מוכשרת עם מר גיורא שפיגל.

איתן כבל: מר שהרבני, אלה הנחות שאתה נותן.

יהודה שהרבני: אבל אם בשל ניהול לא נכון אתה נותן להרבה זרים להיכנס, לא רק בכדורגל אלא גם בכדורסל, אז לא צריך להתפלא אחר-כך שאין לנו שחקנים טובים.

איתן כבל: אבל זה חלק מניהול.

גלעד ארדן: אני אתן לך תיכף להמשיך את הדיון.

גלעד ארדן: הייתי רוצה לבקש משרת החינוך, התרבות והספורט לומר את דבריה.

לימור לבנת: אני רוצה להודות לך, חבר הכנסת ארדן, על שהזמנת אותי לדיון הזה.

לימור לבנת: אני רוצה להתנצל על כך שמנכ"לית המשרד, גברת רונית תירוש, מאחרת.

לימור לבנת: אנחנו ערב פתיחת שנת לימודים והיא נמצאת כעת בדיון עבודה אצל המפכ"ל.

לימור לבנת: היא תגיע לכאן עוד מעט, אם כי קצת באיחור.

לימור לבנת: אני בעצמי אצטרך לעזוב לפני תום הדיון, בשל אותן נסיבות ממש.

לימור לבנת: אני חושבת שהדיון הזה הוא דיון חשוב.

לימור לבנת: אני רוצה לברך על היוזמה של הוועדה ושל יושב-ראש הוועדה לקיים את הדיון הזה כאן, ולקיים אותו בצורה רצינית ואחראית, וכמובן על הזמנת הוועדה בראשות השופט סטרשנוב.

לימור לבנת: אנחנו נחשפנו לנושא הזה במלוא עוצמתו רק בחודשים האחרונים משום שמינהל הספורט, שבראש עומד ד"ר שוקי דקל, למעשה לא היה שייך למשרד החינוך בשנתיים הקודמות וצורף אלינו רק לאחר הבחירות האחרונות, מזה כמה חודשים.

לימור לבנת: כמובן שהצורך לקחת את המלצות ועדת סטרשנוב בשיא הרצינות וליישם אותן, את הדברים האלה אמרתי כבר בתחילת הדרך, אם כי בהחלט לא יכולנו עדיין ליישם את הדברים.

לימור לבנת: אני מייד אגע בנושאים עצמם.

לימור לבנת: אני רוצה לומר בגדול, בלי להיכנס כרגע לפרטים – המנכ"לית גברת רונית תירוש מטפלת בזה באופן פרטני יותר, מטבע הדברים, יחד עם ד"ר דקל וכל מי שעוסק במלאכה הזאת – בעיקרון הערבוב של כדורגל מקצועני עם ספורט, עם פוליטיקה ועם כסף גדול, כל הערבוב הזה שבו אין כללים ברורים וחדים יוצר מצב לא ראוי, לא רצוי ולא נכון.

לימור לבנת: אני אומרת באופן החד-משמעי ביותר, יש מקום לאותם שינויים שעליהם ממליץ הדוח.

לימור לבנת: אני מסכימה מאוד גם עם דברי השופט, זו גם ההמלצה הסופית בדוח שמקובלת עלינו, שבהיעדר הסכמה נצטרך ללכת לחקיקה.

לימור לבנת: הדוח הזה לא ישכב על המדפים ויעלה אבק.

לימור לבנת: דוחות שאנחנו מאמצים את מסקנותיהם לא מעלים אצלנו אבק ואנחנו מיישמים אותם.

לימור לבנת: אני רוצה להבהיר שאנחנו נעבוד בשיתוף פעולה מלא והדוק עם ועדת הכנסת כדי שאפשר יהיה להוביל חקיקה באופן המהיר ביותר והיעיל ביותר.

לימור לבנת: מייד אני אגיד איך אנחנו רואים לנכון לטפל בנושא הזה.

לימור לבנת: לפני חודשים אחדים ביקשתי ממנכ"ל משרד ראש הממשלה, מר אביגדור יצחקי, להיות אחראי על יישום דוח סטרשנוב.

לימור לבנת: למעשה הבקשה שלי נבעה מכך שמדובר כאן בפעולה רחבה מאוד, ומכיוון שאנחנו היינו בתוך עבודה עמוקה מאוד, גם בקליטת מינהל התרבות במשרד החינוך וגם בעבודה השוטפת בחינוך.

לימור לבנת: לפיכך חשבתי שכך זה יהיה אולי יעיל יותר וניתן יהיה באמת להגיע להליכים.

לימור לבנת: לצערי הרב הדבר לא עלה יפה, אני אומרת את זה כאן ועכשיו, וכעת מנכ"לית המשרד, גברת רונית תירוש, תפעל ליישם את הדוח.

לימור לבנת: הניסיון לא עלה יפה משום שלא היה די שיתוף פעולה מצד הגורמים השונים בענף.

לימור לבנת: אני פניתי בשעתו, כפי שנאמר כאן, למר גברי לוי בבקשה לבטל את ההצבעה באמצעות יפויי-כוח.

לימור לבנת: זה אכן נעשה אבל זה לא נעשה באופן גורף, לא באופן מובנה ולא כתיקון לתקנון ההתאחדות אלא באופן חד-פעמי, שהיום כן ומחר לא.

לימור לבנת: זה לא נתן מענה אמיתי לבעיה היסודית שקיימת כאן, וממילא מדובר רק בצעד אחד מתוך שורה של צעדים שצריכה ואמורה להתבצע, וחשוב שתתבצע.

לימור לבנת: אני רוצה להדגיש שד"ר שוקי דקל הכין לוח זמנים, הוא קרא לכך "אבני דרך" למהלכים.

לימור לבנת: המסמך הזה מורכב מ-10 סעיפים של אותן אבני דרך, מתוך הדוח כמובן, כולל תהליך היישום ולוחות זמנים ליישום.

לימור לבנת: אנחנו נתחיל עכשיו לפעול מול ההתאחדות לכדורגל בדרישה שהיא תקבל על עצמה מרצון את אותן אבני דרך.

לימור לבנת: אני אומרת כאן בבירור, אם ההתאחדות לא תקבל על עצמה מרצון אנחנו נצטרך ללכת לחקיקה.

לימור לבנת: חבר הכנסת ארדן, אני מציעה שהוועדה כבר תתחיל להכין הצעת חוק.

לימור לבנת: אני חושבת שראוי ונכון להבהיר לכל הגורמים שאנחנו מתכוונים בשיא הרצינות להוביל כאן מהלך של חקיקה.

לימור לבנת: אם הם ייתרו אותו על-ידי הסכמות ותיקונים שהם יבצעו בעצמם, אדרבה ואדרבה, לא כל דבר דורש חקיקה.

לימור לבנת: אני לא תומכת גדולה בריבוי חקיקה ככלל, לאו דווקא לגבי העניין הזה, במקום שאפשר להגיע להסדרים אחרים ללא חקיקה.

לימור לבנת: אבל דווקא התחלת הכנת תיקוני החקיקה האלה – שאני מציעה שאתם תתחילו בהם כבר עתה, בתמיכה שלנו ובשיתוף פעולה הדוק – עשויה לשכנע את ההתאחדות לכדורגל לקבל על עצמה את כל הפרמטרים שמופיעים כאן או את חלקם.

לימור לבנת: אם זה לא יקרה, תהליך החקיקה הזה צריך לבוא לדיון אחרי הפגרה.

לימור לבנת: אני כבר אומרת, זה יבוא בהסכמת הממשלה ובגיבויה ואני מאמין שזה גם יעבור.

לימור לבנת: אני לא נכנסת לפרטים כי יצטרכו כמובן ללבן אותם.

לימור לבנת: עד כאן הדברים שרציתי לומר.

לימור לבנת: אני מניחה שהמנכ"לית שתגיע לכאן מאוחר יותר תשמח להיחשף לחלק מהדברים שעולים כאן ולהתייחס אליהם.

גלעד ארדן: הליכי חקיקה כמובן יצטרכו להיות דרך ועדת החינוך והתרבות, שהיא הוועדה הסטטוטורית.

גלעד ארדן: אני מעביר את רשות הדיבור ליושב-ראש הוועדה, חבר הכנסת אילן שלגי.

אילן שלגי: אני אקצר עוד יותר ממה שהתכוונתי מלכתחילה משום שהשרה באמת אמרה את הדברים שסברתי שיש לומר.

אילן שלגי: השנה עומדת להסתיים.

אילן שלגי: נובמבר פירושו שבועיים אחרי החגים.

אילן שלגי: לכן טוב שיוצאת מכאן הודעה ברורה להתאחדות לכדורגל ולציבור שאם ההתאחדות לכדורגל לא תאמץ את הדוח ולא נראה שיש שינויים בתקנון כפי שמתחייב אז תהיה חקיקה.

אילן שלגי: אני מציע שאמנם יתחילו לנסח את הצעת החוק כבר בימים אלה ובחודש נובמבר הצעת החוק תונח על שולחן הכנסת.

אילן שלגי: אני מבין שיהיו לנו סיוע ותמיכה של המשרד וזה יהיה בהחלט בשיתוף פעולה מלא.

אילן שלגי: תודה רבה.

אבשלום וילן: כמי שבשלוש השנים האחרונות עסק לא מעט בנושא אני מציע לכולנו להיות קצת יותר זהירים.

אבשלום וילן: אני אומר כבר בהתחלה, אני תומך בעיקרי תמצית ההמלצות שהובאו פה, אני חושב שצריך ליישם אותן, וצריך להיכנס למיקוח קשה מאוד עם ההתאחדות לכדורגל כדי לבצע את המהפיכה.

אבשלום וילן: אבל צריך לזכור כמה הנחות יסוד.

אבשלום וילן: אני מציע לכולנו להכניס אותן טוב לראש.

אבשלום וילן: נקודת המוצא הראשונה, אוי לנו אם המחוקק יתחיל לנהל את הספורט בישראל.

אבשלום וילן: הדבר האחרון שצריך לשאוף אליו הוא שהמחוקק ינהל את הספורט.

אבשלום וילן: הספורט בכל העולם מתנהל בצורה וולונטרית, ואנחנו לא מדינה קומוניסטית.

אבשלום וילן: אנחנו מדינה פתוחה וחופשית ואני רוצה שהספורט יתנהל בידי אגודות הספורט, בידי התאחדויות עצמאיות.

אבשלום וילן: אם ההתאחדות לא תסכים לקבל את ההמלצות ונצטרך לשנות את החקיקה, בסדר, אבל קודם כול צריך למצות את כל מהלכי שיתוף הפעולה.

אבשלום וילן: אין לי גם התנגדות למהלך שמוצע כאן, שנתחיל להכין טיוטה להצעת חוק כדי לקדם את העניין אבל צריך לזכור שבסופו של דבר הוא צריך להגיע לכלל מימוש.

גלעד ארדן: דווקא החקיקה המוצעת אמורה להבטיח את עצמאות הקבוצות.

אבשלום וילן: נער הייתי וגם בגרתי, אני יודע בדיוק על מה אני מדבר.

אבשלום וילן: יש לנו בעיה להעביר אותם פאזה אבל אני רוצה שבאותה הזדמנות אנחנו לא נקפוץ פאזה.

אבשלום וילן: שיהיה ברור שאנחנו לא מנהלים את הספורט.

איתן כבל: אבל אף אחד לא ביקש את זה.

אברהם נתן: זה רק לקבוע את מערכת הכללים.

אבשלום וילן: חברים יקרים, האם רשות השידור נקייה מפוליטיקה?

אבשלום וילן: לצערי לא.

אבשלום וילן: המהלך הזה הוא צעד אחורה.

אבשלום וילן: ב-1965 הוצאנו בחוק את הפוליטיקאים והיום מנסים להחזיר אותם חזרה, מי כמוך יודע את זה.

אבשלום וילן: לא פעם הגנתי עליך.

גלעד ארדן: דווקא אתה אומר את זה, חבר הכנסת וילן?

אבשלום וילן: בוודאי שדווקא אני.

אבשלום וילן: אני חושב שצריך להוציא את הפוליטיקה מארגוני הספורט ולא להכניס פוליטיקה במקומה.

אבשלום וילן: אני מציע שלא נעשה כאן עכשיו שיפוט, בית-דין שדה כזה או אחר למר גברי לוי, זה בכלל לא הנושא.

אבשלום וילן: דרך אגב, במאמר מוסגר, מר גברי לוי הוא מנהל טוב.

אבשלום וילן: עם כל הצרות וכל הבעיות הוא מנהל טוב.

אבשלום וילן: מר יהודה שהרבני אמר נכון מאוד, שהבעיה היא הכללים והמינהל התקין וכל מערכת הנהלים, איך המערכת הזאת עובדת, זה בהחלט בעיה, והתופעות האנכרוניסטיות שיש שם כמו הצבעות עם יפויי-כוח וכמו אלף ואחד דברים אחרים.

אבשלום וילן: זה בהחלט דבר שצריך לטפל בו.

אבשלום וילן: דרך אגב, יש שם מערכות כספיות אדירות.

אבשלום וילן: לא הזכרתם את כל הנושא של המועצה להסדר ההימורים בספורט והסכומים האדירים שמוזרמים לשם.

אבשלום וילן: חבר הכנסת איתן כבל דיבר על בעיית הרמה.

אבשלום וילן: בואו נגיד ביושר, גם אם מחר אתה תהיה יושב-ראש ההתאחדות לכדורגל ואני אהיה מנכ"לך הנאמן תאמין לי שלא נוכל להעלות את הרמה מהיום למחר, כולל של הנבחרת.

איתן כבל: בגלל זה לא אבחר אותך למנכ"ל.

אבשלום וילן: אני לא אשאל אותך.

אבשלום וילן: אני אתנדב להיות המנכ"ל שלך.

אבשלום וילן: אני אומר לך, זה לא פשוט.

אבשלום וילן: אמרת בצדק שבערוץ 5 רואים את הבדל הרמות בין אירופה לישראל.

אבשלום וילן: אני לא רוצה להיכנס פה לדיון מקצועי אבל תסתכלו כמה שחקן אירופי רץ במחצית וכמה שחקן ישראלי רץ במחצית.

אבשלום וילן: אם נעמוד עם סטופר ונמדוד נראה מאיפה מתחילה הבעיה.

אבשלום וילן: כמה משקיעים באימונים אצלנו וכמה משקיעים באימונים שם.

אבשלום וילן: אתה מדבר על גודל המשכורות?

גלעד ארדן: כששחקני נבחרת הולכים לנערות ליווי וזה נגמר בסוף בשקט ולא מטפלים בכל הדברים בצורה הכי קשה שיכולה להיות, זה גם קשור לניהול ולדרך שבה מטפלים.

אבשלום וילן: חבר הכנסת גלעד ארדן, אתה מושך אותי לרכילות.

גלעד ארדן: זה לא רכילות בכלל.

גלעד ארדן: זה עניין ניהולי, עניין של התייחסות ושל סטנדרטים שמעמידים בפני אנשים.

אבשלום וילן: אני האחרון שיגיד שללכת לנערות ליווי זה בסדר.

אבשלום וילן: ומה עם הפוליטיקאים שעושים כל מיני דברים?

אבשלום וילן: עזוב, בואו לא נרד לרמה הזאת.

אבשלום וילן: הבעיה עם הכדורגל הישראלי מורכבת מניהול, ממוטיבציה, מהרבה מאוד אלמנטים ברמה הספורטיבית, שאצלנו הסטנדרטים הם נמוכים מאוד מול העולם הרחב.

אבשלום וילן: יש פה צורך לעשות שינוי בתפיסות, שלא יקרה ביום אחד.

אבשלום וילן: תמיד נורא קל לנו לזרוק את זה על העסקנים.

אבשלום וילן: אני אומר לך כמי שהיה בצד השני - - -

גלעד ארדן: השאלה מי מעמיד את הסטנדרטים בפני השחקנים.

אבשלום וילן: אני חושב שוועדת סטרשנוב עשתה בפירוש עבודה טובה כאשר היא ניסתה לקבוע נהלים ברורים.

אבשלום וילן: עם הנהלים האלה שייקבעו, ועל-פיהם תעבוד המערכת, יהיה קל יותר לטפל גם באלמנטים האחרים.

אבשלום וילן: כאשר התמודדתי עם כל נושא האלימות בספורט, למדתי גם לאן הולכים הכספים וגם באיזה פיגור אנחנו נמצאים מבחינת ההשקעה בתשתיות ובכל התפיסה של העבודה לרוחב, מה שנקרא "ראייה מערכתית".

אבשלום וילן: אם דיברו על נוער – עובדה שאצלנו אי אפשר אפילו להוביל מהלך שליגות של ילדים בני 8 ו-10 לא יתנהלו בטבלאות אלא רק למען המשחק, כדי לפתח את היסודות כי התוצאות מתפרסמות באינטרנט בטבלאות.

אבשלום וילן: למה זה קורה?

אבשלום וילן: כי הגורמים הדומיננטיים ביותר הם ההורים שחולמים שבגיל 8 הילד יהיה בניון או אייל ברקוביץ חדש, שהוא יביא את פרנסת המשפחה.

אבשלום וילן: וכלה בזה שאתה רואה היום את הפרסומים בעיתונים.

אבשלום וילן: אמרו לי שבעיתון "הארץ" היתה קריקטורה שג'ורג' בוש שואל מי זה אבי נימני ...

אבשלום וילן: זה עוד טירוף ישראלי אופייני.

אבשלום וילן: במשך שבוע ימים מדינת ישראל עוסקת בזה שמכבי תל-אביב החליטה להגיד שלום לאבי נימני ולטל בנין.

אבשלום וילן: למה?

אבשלום וילן: כי מדובר בשחקנים שמקבלים 700,000 דולר, נטו או ברוטו, זה כבר לא משנה משום שהם לא שווים לא את הנטו ולא את הברוטו, שחקנים ששווים לפי מה שכתוב בעיתון 100,000 דולר.

אבשלום וילן: אתה אמרת בצדק: אמנם הביאו יותר כסף לכדורגל אבל צריך לבדוק לאן זה הלך.

אבשלום וילן: זה לא רק למשכורות.

אבשלום וילן: תסתכל למשל איך ה-NBA האמריקני הצליח לבנות את עצמו.

אבשלום וילן: אני יכול לתת עוד כמה דוגמאות, אפילו של ליגות כדורגל באירופה.

אבשלום וילן: אנחנו לא אוהבים להזכיר דוגמאות אבל נסתכל על המודל של טורקיה ונשווה את זה לעצמנו.

אבשלום וילן: עלינו להבין שצריך לעבור פה מהפך מחשבתי.

שוקי דקל: היום טורקיה היא מעצמה בכדורגל.

אבשלום וילן: אני יודע, לכן אני מביא את הדוגמה הזאת.

אבשלום וילן: לא דיברתי על גרמניה, אנגליה או צרפת אלא ציינתי את טורקיה.

גלעד ארדן: בטורקיה חייבים לשלב שחקני נוער בקבוצות.

אבשלום וילן: המערכת פה בנויה רע מהמסד ועד הטפחות.

אבשלום וילן: בואו לא ניתפס בשם כזה או אחר.

אבשלום וילן: אם אנחנו רוצים לעשות עבודה טובה בואו ננסה לקחת את עיקרי ההמלצות ונכריח את ההתאחדות לכדורגל ואת מוסדות הספורט – זה לא רק ההתאחדות – לאמץ את ההמלצות.

אבשלום וילן: אני לא רוצה להגיע לחקיקה, אני אומר לכם מראש.

אבשלום וילן: אני מעדיף להגיע איתם להסכמות ושהם יבצעו את זה, ותמיד הרבה יותר טוב.

אבשלום וילן: אני לא רוצה להתערב להם במי הם בוחרים ומאיפה היושב-ראש בא.

אבשלום וילן: כולנו זוכרים איך בעבר הרכיבו את הנבחרות על-פי מפתחות פוליטיים.

אבשלום וילן: מי שטוב ישחק, לא יעזור שום דבר.

אבשלום וילן: השאלה היא איך מגיעים לטובים ואיך יוצרים את התשתית.

אילן שלגי: צריך שגם מי שטוב ינהל, שההנהלה ולא רק המנכ"ל והיושב-ראש תהיה על בסיס מקצועני.

אבשלום וילן: אני מסכים אתך.

אבשלום וילן: אני חושב שאם נבצע את המהפיכה המבנית יש סיכוי שלא מעט אנשים טובים ירצו לבוא לכדורגל, ואני רואה כבר היום את הניצנים.

אבשלום וילן: זה גורם משיכה.

אבשלום וילן: האמת היא שיש שם גם לא מעט אלמנטים פליליים ואלמנטים אחרים.

אבשלום וילן: אבל בואו נעשה את חשבון הנפש שלנו, האם לפוליטיקה הישראלית מגיעים באמת הטובים ביותר?

גלעד ארדן: אני מבקש שתקצר.

גלעד ארדן: זה לא דומה.

גלעד ארדן: קראנו את המאמר שלך.

לימור לבנת: ובקיבוץ שפיים לא היה משהו פלילי?

לימור לבנת: אז נדבר גם על שפיים.

לימור לבנת: זה העניין?

גלעד ארדן: חבר הכנסת אבו וילן תמיד יכניס את זה בכל ועדה שאני נמצא.

אבשלום וילן: את יכולה לדבר על שפיים מה שאת רוצה, אין לי שום בעיה.

אבשלום וילן: ברגע שבשפיים היתה שחיתות, צריך לטפל בה.

אבשלום וילן: אני האחרון שיגן על זה.

אבשלום וילן: תגידי לי ביושר, את מרוצה מרמת הפוליטיקאים?

אבשלום וילן: אני לא.

אבשלום וילן: אני מקווה מאוד שרמת ניהול הכדורגל תהיה גבוהה מהרמה של הפוליטיקה הישראלית, זה החלום שלי.

לימור לבנת: רמת הפוליטיקאים היא כרמת כל הציבור, יש יותר ויש פחות, יש טובים ויש רעים, יש חכמים יותר ויש טפשים יותר, כמו כולם, זה הכול.

אבשלום וילן: נוכל להגיד אותו דבר על הכדורגל.

אבשלום וילן: זה השאיפה שלנו?

לימור לבנת: לא.

לימור לבנת: כי בכדורגל אין כללים ואין נורמות סבירים.

אבשלום וילן: והנורמות של הפוליטיקאים בחצי שנה האחרונה הן כל-כך גבוהות וטובות?

לימור לבנת: הן גבוהות בדיוק כמו כל הציבור.

אבשלום וילן: אני מאחל לכדורגל הישראלי שהנורמות שלו יהיו גבוהות יותר מהנורמות של הפוליטיקה הישראלית.

איתן כבל: ההבדל הוא שבפוליטיקה הציבור בסוף יכול לקבוע.

איתן כבל: חברים, אדוני השופט, גברתי השרה, התפיסה שלי בעניין הזה היא קיצונית מאוד.

איתן כבל: בסוף השבוע אחגוג יום הולדת 44, אני כבר לא צעיר ואני מוכרח להגיד לכם שאני לא אופטימי בכל הנוגע למערכת היחסים עם ההתאחדות לכדורגל.

איתן כבל: אני מכיר את זה כל-כך הרבה שנים, עוד כשההורים שלי קיבלו עיתון "דבר".

איתן כבל: הפועל ומכבי וכל הקשקושים האלה – זה כבר לא מעניין אף אחד.

איתן כבל: אני אוהד מכבי, וכל השנים הייתי אוהד מכבי.

לימור לבנת: במקרה שלך הם נכשלו.

איתן כבל: אותי זה לא מעניין.

איתן כבל: אני אומר לך גברתי השרה, אני אומר לך אדוני השופט ולכם החברים שלי, בעניין הזה אני בטוח שתהיה חקיקה.

איתן כבל: כל הסיפורים האלה זה רק דחיית הקץ, זה רק סיפורים ואמירות.

איתן כבל: זה לדחות בעוד שבוע, ולהגיד "ננסה".

איתן כבל: מוועדת עציוני ודרך כל הוועדות שקמו – בסופו של עניין ההתקדמות היא על משקל "אבנים שחקו מים".

איתן כבל: אני לא רוצה לעשות הנחות.

איתן כבל: אמרתי לחבר הכנסת גלעד ארדן שאני ממליץ לא לחכות.

איתן כבל: העניין הזה חוצה מפלגות, זה לא פוליטיקה, זה לא ימין או שמאל, זה לא מפת דרכים, זה לא שום דבר.

איתן כבל: זה נוגע לכל אחד ואחת מחברי הבית.

איתן כבל: אני לא מחפש את מר גברי לוי או אף אחד אחר בהתאחדות לכדורגל אבל כאשר קוראים את עיתוני הספורט בכל הנוגע להתאחדות לכדורגל נחשפים לדרך ההתנהלות.

איתן כבל: כאילו זאת מדינה שבכלל לא שייכת, שאי אפשר לגעת בה.

איתן כבל: אתה קורא את הכותרות: יהיה איצ'ה, לא יהיה איצ'ה, ההוא יגיע מהרפת להצביע, ההוא יספיק, ההוא לא יספיק.

איתן כבל: זה פשוט כאילו אתה חי באיזה סרט מאֶלֶף שעדיין לא הגענו אליו או מאֶלֶף שכבר מזמן עברנו אותו, והמשחק נמשך.

איתן כבל: מערכת היחסים שלי עם ההתאחדות לכדורגל איננה מערכת יחסים פוליטית.

איתן כבל: מבחינת מערכת היחסים הפוליטית זה הדבר האחרון שאני אמור לעשות אבל זה לא מעניין אותי.

איתן כבל: זאת איננה ולא יכולה להיות נקודת מבט.

איתן כבל: זה לא רק כדורגל.

איתן כבל: הכדורגל הוא בחזית מכיוון שהכדורגל הוא הספורט הפופולרי ביותר בעולם, וכך גם בישראל.

איתן כבל: תראו מה קורה בכדורסל, שם חוץ מ"מכבי זרים תל-אביב" אין כלום.

איתן כבל: אני אוהד מכבי תל-אביב, מאלה שהולכים למשחקים ולא מקבלים הזמנות, אני הולך לקופה וקונה כרטיס כי כך אוהד אמיתי צריך להרגיש.

איתן כבל: אני אומר את זה מנקודת מבט אחרת.

איתן כבל: הכדורסל הישראלי עומד בפני קריסה.

איתן כבל: מר יהודה שהרבני, כשחקן עבר וכפעיל בספורט גם אתה לא יכול להגיד לי שהנבחרת איננה כלי ביטוי בסופו של עניין.

איתן כבל: הנבחרת אמורה להיות הביטוי של כל ההתנהלות, כך זה בכל העולם.

איתן כבל: אני לא בא לגדל אף שחקן, אני לא יודע אם יהיה לנו בניון נוסף אבל אני יודע לתת דוגמאות ממקומות שלא נותנים לשחקנים 750,000 דולר, מדינות כמו דנמרק ונורבגיה, שהכספים שמתגלגלים פה לא מתקרבים למה שהולך שם.

איתן כבל: ואיפה אנחנו?

איתן כבל: אפילו אלבניה שיצאה רק אתמול מהחושך, אני חושב ששם חלק מהאנשים אפילו מסתובבים עם פנסים.

איתן כבל: חברים, אל תשלו את עצמכם.

איתן כבל: אין הנחות.

איתן כבל: באתי במיוחד להגיד את זה בוועדה.

איתן כבל: גברתי השרה, אני באמת שמח שבאת לכאן, שאת רואה בזה נושא חשוב ושלקחת על עצמך לטפל בו.

איתן כבל: ננסה.

איתן כבל: הרי כולנו נמצאים במשא ומתן עם ההתאחדות לכדורגל.

איתן כבל: השרים מתחלפים ואנחנו עדיין במשא ומתן, זה משא ומתן תמידי.

איתן כבל: בוועדת סטרשנוב נעשתה עבודה מעמיקה שלא נעשתה עד כה למרות שקמו הרבה ועדות.

איתן כבל: אף אחד לא אומר שצריך לקבל מאה אחוז מהמלצות הוועדה, אפשר להתווכח על חלק מהדברים.

איתן כבל: אבל כשכבר חלק מאנשי ההתאחדות לכדורגל מדברים אתי הם אומרים לי: מה אתה רוצה?

איתן כבל: רוב ההמלצות יושמו.

איתן כבל: אני אומר לכם, יש פה נקודה אחת מרכזית: אתם רוצים להוכיח שאתם באים בידיים נקיות?

איתן כבל: יש לכם הזדמנות בבחירת היושב-ראש לעשות את זה באופן עצמאי, לא כי מישהו פנה אליכם, לא כי מישהו לחץ אתכם.

איתן כבל: זאת אומרת, אם הם יחליטו לבחור את יושב-ראש ההתאחדות לכדורגל לא על-פי קומבינות – ואני אומר את זה לא כי אני מחפש את מר גברי לוי, למרות שהיו לי איתו המון עימותים, זה לא אישי – בסופו של עניין לא סתם המועמד הוא איש מסוים.

איתן כבל: זה מעבר לשאלה האם מר בריקמן הוא טוב יותר או שהוא ייבחר כנציג מכבי, כי יש להם הסכם היסטורי בין אליצור ביתר מכבי והפועל טוברוק נס-ציונה.

איתן כבל: זה לא מעניין.

איתן כבל: לסיכום, זאת לא חצר ביזנטית ואנחנו לא באים לנהל את הכדורגל.

איתן כבל: אי לא רוצה לנהל אף קבוצת כדורגל.

איתן כבל: כמו דברים רבים במערכות החיים במדינת ישראל, תפקיד הכנסת לקבוע אמות מידה.

איתן כבל: אם אנחנו כחברי כנסת עומדים בהן או לא, זה לא ניצב על השולחן הזה, זה ויכוח שאנחנו נעשה במליאה ובמקומות אחרים.

איתן כבל: אני מצפה מכל החברים שלנו להתאחד בעניין הזה כי כולנו יודעים שהעסק רקוב, ולא יעזור לאף אחד.

איתן כבל: אני משתמש במילים בוטות, וכל אחד מוזמן לתבוע אותי.

איתן כבל: השורה התחתונה היא שהכדורגל בישראל נמצא בקריסה למרות הכספים הרבים שיש בו.

איתן כבל: אם קבוצה כמו זאת שאני אוהד לא מצליחה לנצח קבוצה שבה כל השחקנים עם המאמן ועם ההנהלה ועם תושבי העיר לא עולים כמו שמכבי תל-אביב עולה, זה בושה גדולה.

איתן כבל: לאן הגענו?

אבשלום וילן: סוף-סוף אנחנו מסכימים על משהו.

איתן כבל: אני אומר: צריך חקיקה, ומייד.

איתן כבל: החקיקה לא צריכה לבוא לצורך אִיום אלא יש בה צורך.

איתן כבל: התהליך צריך לרוץ ואולי נצליח להגיע להסכמות בינתיים.

איתן כבל: אם הדברים ייעשו מעצמם – יבורכו.

גלעד ארדן: אם הם יקדימו אותנו אז נמשוך את הצעת החוק.

איתן כבל: אני מתנצל שאני צריך לעזוב.

איתן כבל: תודה.

גלעד ארדן: אני מבקש ממנכ"לית משרד החינוך, התרבות והספורט, גברת רונית תירוש, שמופקדת על יישום הדוח מטעם השרה לומר את דברה.

4400: שלום ליושבים.

4400: אני מתנצלת על הכניסה המאוחרת שלי.

4400: היינו בכנס נוער עם מפכ"ל המשטרה.

4400: ניסיתי להבין מה העמדה של חבר הכנסת אבו וילן.

4400: השרה כתבה לי שהיא הציעה איזה דרך ופרט לחבר הכנסת וילן כולם ראו את הדברים ברוח דומה.

4400: ניסיתי להבין מה חבר הכנסת וילן רוצה.

4400: הוא אמר שיש לעשות את זה בשכל.

4400: תראו, אין למדינה, או למשרד הספורט לצורך העניין, שום סמכות על התאחדויות הספורט, לא של הכדורגל ולא של הכדורסל ולא כל התאחדות ספורט אחרת.

4400: אבל ככל עמותה שגם נתמכת על-ידי המדינה, ראוי שהיא תתנהל על-פי נהלים ומינהל תקין.

4400: יש לנו אפשרות גם לומר לה מה צריך לעשות, לא במובן של הנחיה אלא במובן שזאת הציפייה, ויש לנו גם שוט: ההשתתפות שלנו בכ-1.5 מיליון שקלים, גם את זה אפשר לא לתת.

4400: בימים שדוחים את פתיחת עונת הכדורגל בשל עד כמה מאות אלפי שקלים מזכיין תקשורת כזה או אחר אני מאמינה שלא יזלזלו ב-1.5 מיליון שקל.

שוקי דקל: ועוד 13 מיליון שקל מהמועצה להסדר ההימורים בספורט.

4400: בהחלט גם שם יש לנו מה לומר.

אבשלום וילן: יותר מ-13 מיליון שקל.

אבשלום וילן: ענף הכדורגל כולו מקבל למעלה מ-40 מיליון שקל.

שוקי דקל: זה מה שמקבלת ההתאחדות לכדורגל.

שוקי דקל: כל הענף מקבל 100 מליון שקל.

אבשלום וילן: המועצה זה גוף ציבורי.

4400: אני התחלתי מהסוף שהוא בעצם מין שוט, ואני לא חושבת שצריך להגיע לרמה של הפעלת שוט כזה או אחר, או לחילופין חקיקה, שבעיני זה הדבר הכי גרוע, אבל אם לא תהיה ברירה אז אולי זה מה שצריך לעשות.

4400: בכלל אני חושבת שחקיקה, לאו דווקא בנושא הזה, כל חקיקה מחשקת את העובדים בשטח מלפעול בגמישות כמתבקש מאירועים וסיטואציות שונים, כי כך אומר החוק וכל דבר שאתה סוטה אתה בעצם עובר על החוק וזה משמעותי מאוד.

4400: נזהרתי מלומר את זה אבל אני אומר את זה כאן.

4400: לא יכול להיות שבגלל התנגדות של אדם אחד שמוביל את המהלכים כך או אחרת נוביל מדינה שלמה לחקיקה.

4400: חבר הכנסת כבל קורא לזה "חצר ביזנטית".

4400: אני אומרת שזה לא בא בירושה לא ליושב-ראש ההתאחדות לכדורגל ולא לאף אחד מאיתנו.

4400: אלה דברים ציבוריים ויש לנו זכות להתערב כמשרד שמייצג את המדינה שתפקידו לדאוג לכלל מערכת הספורט.

4400: גזרתי מהעיתון כתבה שהתפרסמה לפני כמה ימים: "נציגות הליגות הנמוכות: המרכזים איימו עלינו".

4400: בהמשך הן טוענות שהן לא מיוצגת כהלכה באינטרסים של ההתאחדות לכדורגל.

4400: דהיינו, חלוקת הכספים איננה שוויונית וכל החלטה מתקבלת בעצם על-ידי שלוש הקבוצות הגדולות מכבי והפועל תל-אביב ומכבי חיפה, ואולי גם הפועל פתח-תקווה.

4400: יש אולי 4 או 5 קבוצות גדולות שעושות את העבודה ומחליטות על כולם.

4400: לא יכול להיות דבר כזה, זה ממש לא תקין.

4400: עם כל הכבוד ליושב-ראש ההתאחדות לכדורגל, לא יכול להיות שהוא יחליט שזה תקין.

4400: הבאתי לכאן את ההתכתבויות שלי עם יושב-ראש ההתאחדות לכדורגל.

4400: ניסיתי להשתמש בניסוחים מאוד-מאוד זהירים, שלא יישמע שאנחנו מכתיבים לו כי היושב-ראש הוא אדם רגיש.

4400: הוא כל הזמן אמר לי שאני עושה דברים שהם בניגוד לעמדת אופ"א וייתכן שיעיפו אותנו מאופ"א.

4400: אז עם כל הכבוד, יש לי קשר כמעט יום-יומי גם עם מר יעקב אראל וגם עם כבודו רם המעלה מר גרהרד, שאגב אני הולכת לדבר איתו בעוד שעה משום שהם היו ידונו פעם נוספת האם קבוצות אירופאיות יוכלו לשחק בישראל.

4400: מר גרהרד היה חודש בחופשה, דיברתי איתו טרם צאתו לחופשה וסיכמנו שנדבר ב-19 באוגוסט, כלומר היום, ונשמע מה, הלוואי ויהיו בשורות.

4400: שאלתי מה דעתם על ההתערבות שלי ברמה הזאת, שאני רוצה לדאוג שחלוקת הכספים תהיה הגונה יותר, שיחליטו על אופן חלוקתה הרבה יותר גורמים שמייצגים את כלל האוכלוסייה בישראל ולא כמה קבוצות גדולות שצברו עוצמה.

4400: אמרו לי: חד וחלק, לחלוטין זה בסדר, אנחנו לא רואים בזה שום בעיה.

4400: הם כן יראו בעיה כשנעבור לחקיקה.

4400: אני לא שאלתי על חקיקה, לא העזתי אבל אני באמת חושבת שזה דבר רע.

4400: אבל אם לא תהיה ברירה אז זה המהלך שנלך אליו.

4400: אני רוצה להציע דברים פשוטים מאוד.

4400: אני מבקשת להציע כמה שלבים כדי שהנהלת ההתאחדות לכדורגל תיראה אחרת והיושב-ראש שלה ייבחר בצורה הגונה יותר.

4400: הדבר הראשון שצריך לעשות זה לקרוא ליועץ המשפטי של ההתאחדות לכדורגל להכין הצעה לשינוי התקנון.

4400: צריכים לבחור 31 חברים להנהלה בהם צריכים להיכלל שני דירקטורים נציגי ציבור שלפחות אחד מהם הוא אישה.

4400: כמובן שאנחנו נברך על יותר נשים בהנהלה.

4400: לאחר שהוא ישנה את התקנון, שייצב את השינוי בהרכב ההנהלה, צריך לכנס את האסיפה הכללית לאשר את השינוי בתקנון.

4400: זה אסיפה כללית בלי יפויי-כוח, כולם באים וכולם מצביעים.

4400: לאחר שהם יאשרו את השינוי, בהנחה שהם יאשרו, כלומר כשכך תיראה ההנהלה, אז צריך לכנס אותם פעם נוספת, במהלך חודש נובמבר, לפני סוף השנה כי אנחנו רוצים לעמוד בהמלצה של ועדת סטרשנוב שזה ייעשה שנה מיום מתן ההמלצות (דהיינו: סוף דצמבר 2003), ואז האסיפה צריכה לבחור בבחירות חשאיות אישיות, בלי יפויי-כוח, את 31 חברי ההנהלה.

4400: כשייבחרו חברי ההנהלה אז חברי האסיפה צריכים לבחור את היושב-ראש שיעמוד בראש ההנהלה.

4400: עד היום ההנהלה עצמה בחרה את היושב-ראש שלה, ואתם יודעים בדיוק איך בחרו – רוטציה: פעם הפועל, פעם מכבי.

4400: כולם יודעים את התסריט.

4400: אפשר לעשות את ההליך הזה באופן מיידי.

4400: הכול תלוי ביועץ המשפטי שיישב ויעשה את העבודה ואפשר תוך 24 שעות לעשות את העבודה.

אבשלום וילן: למכבי כבר שנים לא היה יושב-ראש.

עודד הכט: מר מילצ'ן היה נציג מכבי והוא היה היושב-ראש לפני מר גברי לוי.

מתתיהו שטיינר: הוא היחיד שהיה ממכבי.

מתתיהו שטיינר: לפני כן לא היה אף אחד.

מתתיהו שטיינר: בדרך כלל היושב-ראש הוא נציג הפועל.

אבשלום וילן: ובכדורסל זה כל הזמן נציג מכבי.

4400: יכול להיות שגם בכדורסל צריך לבדוק אבל כל דבר בעתו.

4400: המדינה לא מבקשת למנות בעצמה את היושב-ראש, המדינה לא מבקשת בעצמה למנות את ההנהלה.

4400: כל מה שאומרים, שאכן ההנהלה תייצג את כלל השותפים לענף, במקרה זה לכדורגל, כולל הקבוצות הקטנות שטוענות ומלינות.

4400: אני חושבת שאנחנו כמדינה ואתם כחברי כנסת חייבים לתת להם את הגיבוי הזה.

אבשלום וילן: את אמרת מילה במילה מה שאני טענתי.

אבשלום וילן: כל מה שאמרתי: לעשות את זה בשכל.

אבשלום וילן: עם כל הכבוד לשרת החינוך, התרבות והספורט שאומרת: אני אלך לחקיקה, טראח – מה שאת מציגה הוא בדיוק הכיוון הנכון.

אבשלום וילן: אם אין ברירה השלב האחרון הוא חקיקה אבל צריך להוביל אותם, בדיוק כמו שאת אמרת.

שוקי דקל: היא אמרה שנלך בהסכמה.

שוקי דקל: אם זה לא יילך אז נלך לחקיקה.

4400: בעצתו הטובה של השופט סטרשנוב ביקשתי לעשות תרשים זרימה, מה בא אחרי מה, מה קודם למה, ולוחות זמנים.

4400: בינתים שלחתי את זה להתאחדות לכדורגל.

אילן שלגי: ההבדל הוא רק בניואנסים.

אילן שלגי: מה שאמרה השרה, ואני הסכמתי איתה, שכדי שההתאחדות לכדורגל תבין שאנחנו רציניים אנחנו נכין את החקיקה ונודיע שנתחיל בה בנובמבר.

אילן שלגי: אם לא יהיה צורך, לא נבצע.

4400: זה שוט מאיים.

4400: הלוואי ולא יהיה צורך.

גלעד ארדן: אם הם יקדימו אותנו, נמשוך את החקיקה.

4400: חקיקה במקרה הזה היא רעה אבל אם לא תהיה ברירה אז ממה נפשך.

4400: מה נעשה?

4400: לכן אני אומרת, יש פה דברים ברורים מאוד, פשוטים מאוד להבנה וגם מהירים מאוד לעשייה.

4400: אפשר לעשות אותם, תוך 24 שעות לשנות את התקנון, להזמין את האסיפה בהתרעה של שבועיים ימים, האסיפה תצביע, תחליט על שינוי תקנון ותתפזר.

4400: אפשר לומר להם שיומיים אחרי זה מתכנסים פעם נוספת ואז כולם מצביעים על הרכב ההנהלה.

4400: אני מניחה שהייצוג יהיה באמת ייצוג הולם, ואם לא זה בעיה שלהם.

4400: ואחר-כך אותה אסיפה תבחר בבחירות נוספות את היושב-ראש.

4400: אני חושבת שאפשר לעשות את זה אפילו באותו יום כדי לא להביא אותם פעם שלישית, לבחור באותו יום גם את ההנהלה וגם את היושב-ראש.

4400: להגיד לכם שלא יהיו דילים, שלא יהיו לחצים?

4400: יהיו.

4400: ככה זה.

4400: אבל לפחות כמדינה ניתן גיבוי וגב חזק לקבוצות הקטנות.

4400: אני אומרת את זה ממקום של כאב, כאשר אני רואה חלוקת תמיכות – לא לכדורגל – לאיגודים שונים, למרכזים שונים בענפי ספורט שונים לחלוטין.

4400: קחו את כספי השיטור, שאני מצרה מאוד על כך שחולקו רק לכדורגל.

4400: למה רק לכדורגל?

4400: למה לא לכדורסל שמביא גם אלפי אוהדים למגרשים ושם הנטל נופל על הקבוצות עצמן?

4400: אבל עזבנו את זה, כי שר האוצר הקודם הבטיח את זה רק לכדורגל אז ניתן לכדורגל.

4400: יש פה הרבה מאוד עיוותים שנובעים מלחצים של לובי חזק כזה או אחר, וזה לא יכול לעבוד כך, זה כספי ציבור, זה לא כסף שבא בירושה, לא לאף שר, לא לאף חבר כנסת ולא לאף יושב-ראש התאחדות כדורגל כזה או אחר.

4400: לכן אני מציעה ברוח טובה שהוועדה – וחבר הכנסת ארדן, אני מניחה שאתה בכיוון הזה – תצא בקריאה: זה המתכונת והיא פשוטה מאוד, לכו עם זה.

4400: דברים אחרים נעשים פחות או יותר.

4400: אתן לכם דוגמה של מחטף מאוד לא ראוי שנעשה מתחת לאפנו.

4400: מאחר והשרה מינתה את מנכ"ל משרד ראש הממשלה לוודא את יישום הדוח, נתנו את הכבוד ועל אף שנדנדתי מאחורי הקלעים אתם רואים, הדברים עומדים כפי שהם עומדים היום.

4400: בין היתר התרעתי שביוני צריכה להיבחר הנהלת איגוד השופטים.

4400: באיגוד השופטים יש יושב-ראש לאיגוד ויושב-ראש לוועדה המקצועית.

4400: בראש הוועדה המקצועית צריך לעמוד שופט לשעבר.

4400: לא יכול להיות, עם כל הכבוד לשחקן כדורגל, אין לו עין של שופט וצריך אדם מקצועי, כמו שאני חושבת שמנכ"ל משרד החינוך צריך להיות מישהו שבעברו היה מנהל בית-ספר ומבין את הדברים, זאת אומרת הוא בא מהמאטריה, לא מהצד של השחקן.

4400: התרעתי וביקשתי אך התעלמו התעלמות בוטה וגסה והאריכו את כהונתו של מר רוזן.

4400: אני מכירה במקצת את מר רוזן, הוא אדם ראוי ומכובד אבל אני חושבת שעם כל הכבוד הוא לא האדם שצריך להתמנות לתפקיד.

אמנון סטרשנוב: האריכו את זה לשנה.

4400: כששאלתי את מר זייף, יושב-ראש איגוד השופטים, למה הם עשו את זה על אף שביקשתי וכתבתי ולמרות שזה כתוב בדוח סטרשנוב, ואני חושבת שזה גם ראוי ונכון, הוא אמר לי: תראי, יש שני דברים, אל"ף יש לנו צורך בשופטים הקיימים, אי אפשר להפריש אף אחד מהם לתואר המנהלי הזה, עד שלא נגייס שופטים צעירים ונחנך אותם והם יתרגלו את העסק אז אי אפשר לגרוע ממצבת השופטים שיש לנו, ובי"ת, צריך תקופת צינון.

4400: אמרתי: תראה לי, איפה יש צינון לשנה?

4400: אתה רוצה צינון?

4400: קח חצי שנה נניח אבל למה שנה?

4400: אני אף פעם לא יודעת להסביר מה המניעים מאחורי הדברים אבל ברור לי שיש פה גם מניעים זרים, וחבל, פשוט חבל.

4400: ההתנהלות הארוגנטית הזאת, המתנשאת הזאת, המזלזלת הזאת בהמלצות ובבקשות שלנו, ראוי שתקבל את הממד הנכון.

4400: אני חושבת שעם הגב של הוועדה יש לזה אולי סיכוי רב יותר.

יהודה שהרבני: אני מוכרח לציין שהמנכ"לית שוחה בחומר מצוין.

שוקי דקל: הערה קצרה וחשובה.

שוקי דקל: אני בטוח שהיושבים כאן, בוודאי חברי הוועדה, יודעים שנוהל הבחירות ותקנון הבחירות זה לא רק בכדורגל.

שוקי דקל: אותו דבר קורה בשאר האיגודים: המרכזים קובעים בוועדה מסדרת וכך זה מתנהל.

שוקי דקל: לכן חשוב מאוד שהמנכ"לית לוקחת על עצמה ליישם את הנושא הזה כי ההשלכה שלו על שאר הענפים תהיה משמעותית מאוד.

שוקי דקל: לא רק שהוא הענף הכי פופולרי אלא ההשלכה בשטח תהיה משמעותית מאוד.

שוקי דקל: רציתי להדגיש את זה.

אבשלום וילן: בוועדת החקירה בנושא האלימות בספורט הדילמה הזאת עלתה די בהתחלה: ללכת כסאח נגד כל העולם או לנסות לחבר את כולם ביחד.

אבשלום וילן: עובדה שהגענו לשינויי חקיקה בהסכמה כללית.

אבשלום וילן: מההתחלה הבהרנו לְמה אנחנו רוצים להגיע ולקחנו את כולם אתנו ביחד.

אבשלום וילן: לכן אני מציג כמדיניות, צריך ליישם את הדוח, ויפה אמרו פה – לא רק בכדורגל אלא גם בכדורסל, צריך להיכנס למבנה אחר, הרבה יותר נכון, וצריך לעשות את זה בהסכמות.

אבשלום וילן: החקיקה היא השוט אבל צריך לשים את הדברים בפרופורציה הראויה כדי להוביל את כל המערכת לתוכה.

אבשלום וילן: הדוגמה שציינת על צבי רוזן היא הדוגמה הבולטת.

אבשלום וילן: מר צביקה רוזן היה בלם מצטיין, בגיל 17 הוא כבר היה בנבחרת הנוער וזכה בגביע אסיה אבל את צודקת שמבחינת קריטריון מה שקבעה הוועדה - - -

4400: אפילו אופ"א מקפידים על שופט לשעבר.

אבשלום וילן: נכון, הדברים האלה חייבים להיות ברזל, וצריך להביא אותם אל תוך ההסכמות.

אבשלום וילן: לא יכול להיות שהם יעשו דין לעצמם.

אבשלום וילן: אבל בדברים האלה צריך לעבוד נכון מערכתית.

אבשלום וילן: החקיקה תהיה השלב האחרון.

אבשלום וילן: יכול להיות שתקבע לוח זמנים של חודשיים, אין לי בעיה, אבל יהיו דברים ברורים מאוד.

אבשלום וילן: בכל צומת דרכים נבחן לאן הגיעו ונתקדם הלאה.

אבשלום וילן: לא לעבוד הפוך, שיהיו כותרות גדולות ויהיה עוד דוח.

אבשלום וילן: הבעיה שלנו היא לא עוד דוח אלא איך הפעם ליישם.

יובל הורן: מדברים על חקיקה בתור סיסמה.

יובל הורן: יש דברים שחברי הוועדה המליצו עליהם בדוח שהם נכונים, כמו שאמר ד"ר דקל, לכלל ענפי הספורט.

יובל הורן: פתחנו את חוק הספורט וגילינו שראוי לתקן את חוק הספורט בהקשרים כלליים לגבי ניהול הספורט.

יובל הורן: למשל בנושא חובת המכרזים, שרק לאחרונה בית-המשפט אמר את דברו.

יובל הורן: חברי ועדת סטרשנוב כתבו דברים ברורים מאוד בדוח.

יובל הורן: ראוי לשקול, מעבר לנושאים העקרוניים של חקיקה בעד ונגד, אפילו בחקיקה הקיימת יש כמה עקרונות שראוי היה להוסיף אותם ולחדד אותם, והם לא מחודדים היום, לתועלת כל העוסקים בספורט וכל האיגודים בספורט ולא רק לגבי ההתאחדות לכדורגל.

אבשלום וילן: אתה צריך להגיש את זה למשרד החינוך, התרבות והספורט, יש להם יועצת משפטית והם צריכים להכין את זה.

אבשלום וילן: תיקון כזה בחוק הספורט צריך להיות חקיקה ממשלתית.

יובל הורן: משרד הספורט בזמנו הציע הצעות, שאני לא יודע מה הסטטוס שלהן כעת, לתיקון חוק הספורט לגבי מינוי דירקטורים חיצוניים וכללים שונים.

יובל הורן: אינני יודע אם הצעות החוק הללו עברו או לא עברו.

יובל הורן: חלק מהעקרונות שהדוח של ועדת סטרשנוב עומד עליהם אינם מצויים בהצעות החוק הללו.

יובל הורן: אני מפנה את תשומת לב חברי הוועדה לכך שגם בחקיקה הקיימת, וגם אם לא שמים פוקוס על ההתאחדות לכדורגל, יש כמה עקרונות כלליים שתמיד טוב שיהיו ברורים, ולאו דווקא באמצעות בתי-משפט ובהליכים ספציפיים.

גלעד ארדן: עוד מישהו רוצה להתייחס?

גלעד ארדן: אני מזמין את השופט סטרשנוב לסכם.

אמנון סטרשנוב: לא אתייחס לכל הדברים שנאמרו פה כי רובם ככולם מקובלים עלי בצורה כזאת או אחרת.

אמנון סטרשנוב: צריך להדגיש שאם בעבר דובר על פוליטיקה ועל עסקנות וכדומה בספורט או בכדורגל, היום שם המשחק הוא הכסף.

אמנון סטרשנוב: הועלה פה הנושא של הכסף, וזה לא דבר אחיד.

אמנון סטרשנוב: יש אינטרסים שונים לקבוצות שונות.

אמנון סטרשנוב: מתגלגלים סכומי עתק, כשמשלמים 600 או 700 אלף דולר לשחקן.

אמנון סטרשנוב: כפי שציין חבר הכנסת איתן כבל, באלבניה הקבוצה כולה מקבלת שכר נמוך יותר מאשר שחקן אחד במכבי תל-אביב.

אמנון סטרשנוב: אני כיניתי את זה פה "מקבלים שכר כזמרי ועושים מעשה כפנחס", מקבלים שכר כמו בקהאם ומשחקים כמו בניון או כמו בנין, בלי להעליב אף אחד, ממש חסר פרופורציה.

אמנון סטרשנוב: מנהלי הקבוצות מבינים את זה, ומר יעקב שחר התחיל להוריד את הסכומים ובעקבותיו הלכו אחרים.

אמנון סטרשנוב: זה לא מקשה אחת.

אמנון סטרשנוב: אדוני היושב-ראש, דיברנו על כך שתזמין לישיבה הבאה את ההתאחדות לכדורגל.

אמנון סטרשנוב: אני מציע שתזמין גם את ראשי הקבוצות.

אמנון סטרשנוב: לא הייתי רוצה שהכסף יהפוך לאיזה מוֹלֵך חדש.

אמנון סטרשנוב: למשל 4 הקבוצות הבכירות – מכבי חיפה רוצה את זכויות השידור לעצמה כי רואים את מכבי חיפה בטלוויזיה הרבה יותר מאשר את מכבי נתניה או את הפועל באר-שבע, שתי קבוצות קטנות וטובות מאוד שהגיעו להישגים עם הרבה פחות כסף.

אמנון סטרשנוב: לכן צריך להיות זהיר פה ולשמור גם על האינטרסים של הקבוצות הקטנות ולא לתת רק ל-4 או 5 הקבוצות הגדולות לנהל את העניינים.

אמנון סטרשנוב: אגב, דובר על הרמה.

אמנון סטרשנוב: מי מקבוצות הכדורגל הישראליות הצליחה באירופה?

אמנון סטרשנוב: מכבי חיפה והפועל תל-אביב.

אמנון סטרשנוב: בזכות השחקנים הישראלים?

אמנון סטרשנוב: סליחה, אני חושב שלא.

אבשלום וילן: כשדיברתי על מודל ה-NBA התייחסתי בדיוק לנקודה הזאת.

אבשלום וילן: שם ניסו והצליחו ליצור 16 או 18 קבוצות שכולן שוות על-ידי מערכת איזונים ובלמים שהוכנסה לשם בתקנון.

אבשלום וילן: לפי דעתי ההצעות שלכם עדיין לא שלמות כי יש בעיה ש-3-4 החזקים יכולים להשתלט על כל המערכת ואז לא יהיה ספורט ברמה גבוהה.

אבשלום וילן: זה הבעיה, בואו נגיד את האמת.

אמנון סטרשנוב: יש לך בעיה בעניין הזה כי 4-5 קבוצות יכולות לעשות מבחינה כספית הרבה יותר מאשר קבוצות אחרות.

אמנון סטרשנוב: לכן למשל לא קמה מינהלת הליגה.

אמנון סטרשנוב: יש התייחסות מעניינת לזה בדוח, 2-3 עמודים.

מתתיהו שטיינר: השופט סטרשנוב, כמה קבוצות חזקות יש באיטליה, כמה קבוצות חזקות יש בספרד?

מתתיהו שטיינר: עם כל הכבוד.

מתתיהו שטיינר: גם כן בודדות.

מתתיהו שטיינר: רק שנדע שאנחנו לא שונים מאף אחד אחר.

אמנון סטרשנוב: בסדר, אבל אני לא רוצה לתת להם להשתלט על הענף ולפגוע בהפועל כפר-סבא או במכבי נתניה.

אמנון סטרשנוב: צריכים להיות ערים לזה.

אמנון סטרשנוב: אגב, התמיכות צריכות ללכת ישירות לקבוצות ולא למרכזים, כולל הקבוצות הקטנות שמתלוננות ונפגעות מזה.

אמנון סטרשנוב: צריך באמת לבדוק את העניין.

אמנון סטרשנוב: אני חושב שהמבחן יהיה בבחירות הבאות ליושב-ראש ההתאחדות לכדורגל.

אמנון סטרשנוב: כולנו יודעים שארגון שאדם ראוי עומד בראשו גם מנוהל כראוי, בין אם זה ממשלה, בין אם זה ועדה, בין אם זה ועדת כנסת או כל דבר אחר.

אמנון סטרשנוב: אני אמרתי, באופן לא רשמי אמנם, שיש למצוא אנשים מתאימים: מישהו שהיה ניצב בדימוס במשטרה או אלוף במילואים.

אמנון סטרשנוב: שאלו אותי אם אני מעוניין בתפקיד בעצמי ואמרתי שאני לא מעוניין.

אמנון סטרשנוב: אם איש ציבור שיש לו הכרה מלאה והערכה בציבור, או אשת ציבור – עדיף אפילו – יסכים להתמנות – אני חושב שככה ייראה הארגון והוא יוכל לפעול ולהתקדם.

אמנון סטרשנוב: אני מציע לחשוב על זה, כל אחד בינו לבינו.

אמנון סטרשנוב: אני לא פוסל אפשרות שאם לא ייושמו ההמלצות תהיה עוד פעם עתירה לבג"ץ.

אמנון סטרשנוב: אמרתי לאחד מראשי ההתאחדות לכדורגל, כמו שאמרנו בצבא: "מה שלא בא דרך הראש נכנס דרך הרגליים".

אמנון סטרשנוב: לא הסכמתם למכרזים – בית-המשפט הורה לכם, ויש עוד דברים.

אמנון סטרשנוב: אני כבר לא בבית-המשפט אז אני לא יכול להתחייב מה יהיה אבל יהיו דברים שבית-המשפט ינחית עליכם ולכן יפה שיתקבלו קודם.

אמנון סטרשנוב: הערה אחרונה לעניין החקיקה.

אמנון סטרשנוב: הנושא בהחלט בעייתי, כפי שכולם אמרו כאן, ועדיף להגיע להסכמות.

אמנון סטרשנוב: כמו שזה ביחסי עבודה, מה שהוגש בהסכמה אושר פסק בהסכמה ומה שחוקקו על הפנסיות אז יש בעיה.

אמנון סטרשנוב: בהחלט עדיף להגיע להסכמה.

אמנון סטרשנוב: אבל אם אני מסתכל על 9 החודשים האחרונים שבהם למיטב ידיעתי לא תיקנו ולו סעיף-משנה אחד בתקנות, לא הביאו את הדוח לדיון רציני בהנהלת ההתאחדות לכדורגל – וזה לא עניין אישי, מר גברי לוי הוא לא הבעיה של הכדורגל הישראלי, נכון שהוא גם לא הפתרון שלו, אבל עזבו, הוא גם איננו, הוא עזב.

אמנון סטרשנוב: הוא הוציא איזה דוח נגדי וכתב מה שכתב.

אמנון סטרשנוב: מצד שני הוא אומר שהוא רוצה ליישם את המלצות הדוח.

אמנון סטרשנוב: אתם תזמינו אותו ושהוא ייראה לכם שהוא תיקן סעיף-משנה אחד בתקנון.

4400: הוא ביטל את יפויי-הכוח.

אמנון סטרשנוב: זה נכון, לזכותו ייאמר שהוא העביר את זה, כפי שאמרתי קודם, אבל זה עדיין לא נכנס לתקנון.

אמנון סטרשנוב: צריך להכניס את זה לתקנון.

אמנון סטרשנוב: הוא עשה הרבה דברים חיוביים ואולי גם כמה דברים קצת פחות חיוביים, כמו כל אדם.

אמנון סטרשנוב: הוא לא הבעיה, כפי שאמרתי.

אבשלום וילן: עוד מעט יהיה לך יועץ משפטי שהוא גיסו של היועץ המשפטי של ההתאחדות לכדורגל ואז אולי הדברים יסגרו במשפחה ונהיה מדינת חוק מתוקנת.

עודד הכט: יש הצעה של עו"ד אביבי בנושא יפויי-הכוח לקראת ישיבת ההנהלה הקרובה של ההתאחדות לכדורגל.

אמנון סטרשנוב: אדוני היושב-ראש, אני מציע שתזמין את אנשי ההתאחדות לכדורגל ושיגידו לך מה בדיוק הם עשו.

אמנון סטרשנוב: בחקיקה יש עוד בעיה.

אמנון סטרשנוב: אני לא יודע אם היא תעבור, ואתם צריכים לשקול גם את זה.

אמנון סטרשנוב: נכון שזה חוצה גבולות מפלגתיים אבל מאידך יש לובי.

אמנון סטרשנוב: צודק חבר הכנסת וילן בעיקרון, שצריך לתת למנהלים לנהל את הספורט.

אמנון סטרשנוב: מצד שני יש לנו את חוק הספורט, וחוק צריך לקבוע מסגרות.

אמנון סטרשנוב: יש גם את חוק ההימורים ומועצה להסדר ההימורים בספורט כי אנשים לא תמיד מנהלים את הדברים כמו שצריך ולכן מחוקקים חוק.

אמנון סטרשנוב: אני חושב בהחלט שחקיקה צריכה להוות שוט, מרכיב חשוב מאוד.

אמנון סטרשנוב: עובדה שזה מופיע פעמיים בדוח בצורה עדינה מאוד אבל ברורה.

אמנון סטרשנוב: אם לא יילך בטוב, יילך בדרך של חקיקה.

אמנון סטרשנוב: אתם תחליטו כמובן אם להודיע כבר עכשיו או לפתוח בהליכים שההתאחדות תהיה מוכנה לעשות.

אמנון סטרשנוב: עד כה לא נעשה דבר.

אמנון סטרשנוב: אני חושב שמקובל על כולם שעדיף שיעשו את הדברים האלה מתוך הסכמה כללית.

אמנון סטרשנוב: אולי היושב-ראש החדש יסכים לזה יותר מאשר היושב-ראש הקודם.

אמנון סטרשנוב: תודה רבה.

גלעד ארדן: אני רוצה להודות שוב לחברי הוועדה, לניצב אריה עמית, למר יהודה שהרבני ולשופט סטרשנוב על העבודה המקצועית והרצינית שנעשתה ועל הדוח המעמיק שהם הוציאו תחת ידם.

גלעד ארדן: אני גם רוצה להודות להם שהם הגיעו לכאן בחופשת הקיץ, וכך גם לשרת החינוך, התרבות והספורט ולמנכ"לית המשרד.

גלעד ארדן: לא במקרה כינסתי את הוועדה דווקא בעת פגרת הכנסת.

גלעד ארדן: דיברו פה הרבה על הנושא של שוט מול ההתאחדות.

גלעד ארדן: שוט זה מילה שאני לא כל-כך אוהב אבל מכיוון שזה הביטוי היחיד שאפשר להשתמש בו – המסר שאני רציתי להעביר מהכינוס הזה – ואני רוצה להודות לחברי הכנסת, לאבשלום וילן, לאיתן כבל, ליושב-ראש ועדת החינוך והתרבות אילן שלגי שהגיעו בזמן הפגרה – זה כדי להמחיש לענף הכדורגל בראשות ההתאחדות לכדורגל שהכנסת לא תישאר אדישה למצב שהכדורגל הגיע אליו.

גלעד ארדן: הגענו למצב שמאמן נבחרת ישראל מתח ביקורת על ההתאחדות לכדורגל ואמר שהיא פוגעת בהיערכות של הנבחרת בשל דחיית פתיחת הליגה.

גלעד ארדן: ראוי להזכיר שהדחייה של פתיחת הליגה היתה יכולה להימנע אם היו קוראים היטב את דוח סטרשנוב בנושא זכויות השידור ומתנהגים על-פיו ולא מחכים לבית-משפט מחוזי ולערעור בבג"ץ, ואנחנו דנו בזה בדיון הקודם.

גלעד ארדן: יכול להיות שהדבר הזה היה נמנע.

גלעד ארדן: כמו שציינתי כבר, דחיית פתיחת הליגה פוגעת גם בהכנסות של הספורטוטו ובעקיפין פוגעת בהכנסות הכדורגל או בסכומים שניתן להעביר לכדורגל.

גלעד ארדן: הכינוס הזה של הוועדה בפגרה בא להמחיש שאנחנו מתכוונים, כפי שאכן עלה פה מדברי רוב הנוכחים, להתחיל בהליך של חקיקה.

גלעד ארדן: על-פי בקשתו של השופט סטרשנוב הזמנו הפעם רק את הוועדה ואת הנציגות המקצועית מטעם הרשות המבצעת.

גלעד ארדן: אני רציתי שיהיה דיון מקצועי ורגוע.

גלעד ארדן: הוועדה תשמע כמובן את כל ראשי הקבוצות ואת ראשי ההתאחדות לכדורגל, יתקיים דיון נוסף בזמן הקרוב.

גלעד ארדן: אני שוקל לקיים גם הליכי שימוע פומבי בכמה ערים ברחבי הארץ ולאפשר לאנשים מהפריפריה, מישובים מרוחקים, שעוסקים בתחום ביום-יום להביא את עמדתם בפני חברי הוועדה, איך הם רואים את ניהול הכדורגל בישראל.

גלעד ארדן: אני מקווה שנצליח, בשיתוף היועצת המשפטית של משרד החינוך, התרבות והספורט, המנכ"לית והשרה להניח בתום הפגרה הצעת חוק להסדרת כל ענף הכדורגל בישראל.

גלעד ארדן: אם ההתאחדות לכדורגל תתחיל לפעול בצורה נמרצת בנושא הזה ותקדים אותנו, ובאמת תראה שינויים משמעותיים בתקנון ההתאחדות שיתחילו ליישם ברצינות את דוח ועדת סטרשנוב, אנחנו כמובן, כמו שנאמר פה, נשתמש בחקיקה רק כטריגר אחרון כי אין לנו עניין להיכנס לניהול של הכדורגל אלא באמת רק לקבוע אמות יסוד לניהול הענף הזה כך שהוא יעמוד בסטנדרטים בין-לאומיים ובסטנדרטים של מינהל תקין.

אבשלום וילן: אני מבקש שבסיכום הדיון תוסיף גם את מה שביקש היועץ המשפטי של ועדת סטרשנוב, שמשרד החינוך, התרבות והספורט יקדם היום את התיקונים הדרושים בחוק הספורט.

אבשלום וילן: אלה דברים שניתן לעשות מהר מאוד בממשלה, תוך כמה חודשים, וזה משלים חשוב מאוד.

גלעד ארדן: בהחלט.

גלעד ארדן: אני מתחייב גם שהוועדה תסייע בידי המשרד לכל הליך חקיקה שהוא ירצה להביא בנושא.

עודד הכט: צריך להזמין את ראשי מרכזי הספורט.

גלעד ארדן: בוודאי.

גלעד ארדן: אם לא אמרתי אז אני מתנצל.

גלעד ארדן: כמובן שגם ראשי מרכזי הספורט יהיו חלק מההליך.

גלעד ארדן: אני רוצה שוב להודות לכולכם ולאחל לכם פגרה נעימה.